KOMISSION KERTOMUS NEUVOSTOLLE JA EUROOPAN PARLAMENTILLE Suurvuoreaktorin käyttö vuonna 2009 /* KOM/2011/0444 lopullinen */





KOMISSION KERTOMUS NEUVOSTOLLE JA EUROOPAN PARLAMENTILLE Suurvuoreaktorin käyttö vuonna 2009 Neuvosto vahvisti 25. toukokuuta 2009 kolmivuotisen (2009–2011) lisätutkimusohjelman, joka koskee Yhteisen tutkimuskeskuksen (JRC) Energia-alan tutkimuslaitoksessa Pettenissä (Alankomaissa) sijaitsevan suurvuoreaktorin käyttöä. Ohjelman toteuttaa JRC. Lisätutkimusohjelmaa koskevan neuvoston päätöksen 4 artiklassa edellytetään, että komissio tiedottaa ohjelman toteutuksesta vuosittain Euroopan parlamentille ja neuvostolle laatimalla siitä kertomuksen. Tämä kertomus, joka koskee suurvuoreaktorin käyttöä vuonna 2009, on ensimmäinen kolmesta vuosikertomuksesta, jotka kattavat koko lisätutkimusohjelman. Ohjelmalla on seuraavat päätavoitteet: 1. Taata suurvuoreaktorin turvallinen ja luotettava käyttö neutronien saannin turvaamiseksi kokeita varten. 2. Antaa tutkimuslaitoksille mahdollisuus käyttää suurvuoreaktoria tehokkaasti eri aloilla, joita ovat nykyisten ydinreaktoreiden turvallisuuden parantaminen, terveys, mukaan luettuna lääketieteellisten isotooppien kehittäminen lääketieteelliseen tutkimukseen, ydinfuusio, perustutkimus ja koulutus sekä jätehuolto, mukaan luettuna mahdollisuus tutkia ydinpolttoaineiden turvallisuuskäyttäytymistä uuden sukupolven reaktorijärjestelmiä varten. Lisäksi suurvuoreaktori toimii väitöskirjaa valmistelevien ja väitelleiden tutkijoiden koulutuslaitoksena, joka antaa heille mahdollisuuden tehdä tutkimusta kansallisissa tai eurooppalaisissa ohjelmissa. Suurvuoreaktorin turvallista käyttöä ja tutkimusta koskevat tavoitteet täytettiin vuonna 2009 seuraavasti: 1. Suurvuoreaktorin turvallinen käyttö Suurvuoreaktorin käytöstä vastaa NRG (Nuclear Research and consultancy Group), jolla on Alankomaiden kansallisen sääntelyviranomaisen KFD:n (Kernfysische Dienst) myöntämä toimilupa. Lain mukaan suurvuoreaktorille on, kuten ydinlaitoksillekin, tehtävä kymmenvuotistarkastukset, jotka suorittaa NRG. Reaktorille on tehty myös IAEA:n riippumaton INSARR-tarkastus (Integrated Safety Assessment for Research Reactors) maaliskuussa 2005, ja seuraava tarkastus on tarkoitus tehdä vuonna 2011. Vuonna 2009 suurvuoreaktori käynnistettiin turvallisesti uudelleen, ja se oli toiminnassa 248 päivää. Kahtena 42,6 ja 31,3 päivän pituisena ajanjaksona toteutettiin suurvuoreaktorin kaikkien järjestelmien, rakenteiden ja komponenttien ennakkohuolto-, kunnossapito- ja korjaustoimia reaktorin turvallisen ja luotettavan käytön mahdollistamiseksi. Vaaratilanteita, jotka olisivat sijoittuneet kansainväliselle ydinlaitostapahtumien vakavuusasteikolle (INES), ei esiintynyt. Vuonna 2009 suurvuoreaktorista tehtiin kaksi käytetyn polttoaineen siirtoa, joissa siirrettiin yhteensä 66 polttoaine-elementtiä alankomaalaiseen radioaktiivisen jätteen keskusorganisaatioon. 2. Tutkimus ja isotooppituotanto 2.1 Tutkimus JRC hallinnoi yhä eurooppalaista neutronitekniikoiden NeT-standaridverkkoa (European Network on Neutron Techniques Standardization for Structural Integrity). NeT-verkon pääasiallinen kokeellinen toiminta liittyi ruostumattomien teräslevyjen ja -palkkien hitsaussaumojen analysointiin. Reaktoria käytettiin seuraaviin tutkimustoimiin, jotka ovat edelleen käynnissä: - jäännösjännityksen mittaaminen neutronidiffraktiolla - polttoaineen säteilytyskokeet lähinnä Euratomin puiteohjelmien yhteydessä - polttoaineen ja reaktorin rakennemateriaalien (grafiitin ja teräksen) säteilytyksen tutkiminen - fuusioreaktoriteknologiaan liittyvät kokeet, joissa tutkittiin teräksiä, hitsaussaumoja ja berylliumin hajoamista säteilytyksen jälkeen. 2.2 Isotooppituotanto Lääketieteellisiä isotooppeja tuottava kanadalainen NRU-reaktori otettiin pois käytöstä toukokuun 2009 puolivälissä koko loppuvuoden ajaksi, mikä aiheutti jatkuvan maailmanlaajuisen pulan lääketieteellisistä isotoopeista. Suurvuoreaktorin tuotantohäiriöillä olisi ollut vastaavanlaisia maailmanlaajuisia seurauksia. Suurvuoreaktorin tuotantoa lisättiin 180 prosenttiin sen nimellistasosta, ja sillä tyydytettiin 60 prosenttia Mo-99-isotoopin kysynnästä koko maailmassa. Tuotantolaitosten ja toimintaprioriteettien uudelleenkonfigurointi antoi mahdollisuuden suorittaa rinnakkain jopa yksitoista säteilytystä Mo-99-tuotannossa. Suurvuoreaktorin tuottamien isotooppien avulla koko maailmassa voitiin tehdä päivittäin yli 50 000 potilastutkimusta. Tämä määrä on yli puolet Euroopassa vuosittain tehdyistä 10 miljoonasta lääketieteellisestä diagnoosista. 3. Ohjelman toteutuksen rahoittaminen Komissio sai vuonna 2009 lisätutkimusohjelmasta 800 000 euroa käytöstäpoistorahastoa varten. Lisätutkimusohjelman budjetista rahoitettiin myös muita JRC:lle aiheutuneita menoja (suorat henkilöstömenot, suurvuoreaktorin tukitoiminnot, yleishyödylliset palvelut, käytetyn polttoaineen huolto). Suurvuoreaktorin käyttöä vuonna 2009 käsitellään tarkemmin tähän kertomukseen liittyvässä komission valmisteluasiakirjassa.